มาตรการรักษาระดับการบริโภคภายในประเทศ ปี 2565 ระยะที่ 2 คาดช่วยดัน GDP ปีนี้ เพิ่มขึ้นได้อีกร้อยละ 0.12 ต่อปี
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยผลการดำเนินมาตรการรักษาระดับการบริโภคภายในประเทศปี 2565 ระยะที่ 2 หลังสิ้นสุดโครงการเมื่อวานนี้ ประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 และโครงการคนละครึ่ง ระยะที่ 5 โดยมีผู้ใช้สิทธิทุกโครงการ 38.27 ล้านคน ยอดใช้จ่ายรวมกว่า 42,638 ล้านบาท โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มีผู้ใช้สิทธิ 13.17 ล้านคน ยอดใช้จ่ายกว่า 5,185 ล้านบาท ส่วนโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มีผู้ใช้สิทธิ 1.08 ล้านคน ยอดใช้จ่ายกว่า 394 ล้านบาท ขณะที่โครงการคนละครึ่ง ระยะที่ 5 มีผู้ใช้สิทธิ 24.02 ล้านคน ยอดใช้จ่ายกว่า 37,058 ล้านบาท แบ่งเป็นเงินที่ประชาชนจ่าย 18,879 ล้านบาท และรัฐร่วมจ่าย 18,179 ล้านบาท และมีผู้ประกอบการร้านค้าเข้าร่วม 9.72 แสนรายโฆษกกระทรวงการคลัง กล่าวเพิ่มเติมว่า ทั้ง 3 มาตรการได้รับความร่วมมือจากประชาชนและผู้ประกอบการร้านค้าเป็นอย่างดี โดยคาดว่ามาตรการดังกล่าวจะช่วยให้ GDP ปี 2565 เพิ่มขึ้นร้อยละ 0.12 ต่อปี และการบริโภคภาคเอกชนทั้งปี 2565 เพิ่มขึ้นร้อยละ 0.58 ต่อปี เมื่อเปรียบเทียบกับกรณีไม่มีโครงการ ซึ่งแสดงให้เห็นถึงความสำเร็จในการช่วยลดภาระค่าใช้จ่ายให้แก่ประชาชน รักษาระดับการบริโภคภายในประเทศและสนับสนุนการขยายตัวของเศรษฐกิจไทยในระยะต่อไป